ປ. ທຽນ ຊຽນ ຂອງມຽນມາ ຊຸກຍູ້ ໃຫ້ ກຸ່ມກະບົດ ທຸກຝ່າຍ ຕົກລົງຢຸດຍິງ 
ທ່ານ Thein Sein ​ໄດ້​ພົບ​ປະ​ກັບ ບັນດາ​ຜູ້ຕາງໜ້າ 5 ທ່ານ ຂອງ​ພວກກະບົດ ສິບກວ່າ​ກຸ່ມ ທີ່​ໄດ້ ​ເ​ຂົ້າຮ່ວມ ​ໃນ​ການ​ເຈລະຈາ ທີ່​ດຳ​ເນີນມາ​ໄດ້ ​ເກືອບ 2 ປີ​ແລ້ວ.
ປະທານາທິບໍດີມຽນມາ ທ່ານ Thein Sein ໄດ້ພົບປະກັບບັນດາ ຜູ້ເຈລະຈາຂອງກຸ່ມກະບົດຊົນຊາດຊົນເຜົ່າ ໂດຍຮຽກຮ້ອງໃຫ້ ພວກເຂົາເຈົ້າລົງນາມ ໃນຂໍ້ຕົກລົງຢຸດຍິງທົ່ວປະເທດ ກ່ອນໜ້າ ການເລືອກຕັ້ງທົ່ວໄປຂອງປະເທດ ໃນເດືອນພະຈິກປີນີ້ ກອງປະຊຸມໃນວັນພຸດມື້ນີ້ ຊຶ່ງຈັດຂຶ້ນຢູ່ທີ່ນະຄອນຫຼວງເນປີຕໍ ແມ່ນ ເປັນການປາກົດຕົວຄັ້ງທຳອິດ ຂອງປະທານາທິບໍດີ ນັບຕັ້ງ ແຕ່ໄດ້ມີການເລີ້ມຕົ້ນໂຄສະນາຫາສຽງ ສຳຫລັບການເລືອກຕັ້ງ ໃນວັນທີ 8 ພະຈິກ ຈະມາເຖິງນີ້ ອະດີດພົນເອກທະຫານບົກທ່ານນີ້ ໄດ້ພົບປະກັບບັນດາຜູ້ຕາງໜ້າ 5 ທ່ານ ຂອງພວກກະບົດສິບກວ່າກຸ່ມ ທີ່ໄດ້ເຂົ້າຮ່ວມ ໃນການເຈລະຈາ ທີ່ດຳເນີນມາໄດ້ ເກືອບ 2 ປີແລ້ວ ທ່ານກ່າວວ່າ ຂໍ້ຕົກລົງຢຸດຍິງໃນທົ່ວປະເທດ ເປັນຂໍ້ບັງຄັບ ຖ້າປະເທດຫາກຕ້ອງການຢາກເຫັນ ການປະຕິຮູບເພື່ອປະຊາທິປະໄຕກ້າວໜ້າຕໍ່ໄປອີກ ທ່ານ Thein Sein ເວົ້າວ່າ ລັດຖະບານ ແລະ ກຸ່ມກະບົດຕ່າງໆ ຍັງບໍ່ເຫັນດີດ້ວຍ ກ່ຽວກັບວ່າ ຜູ້ໃດແທ້ ທີ່ຈະຕ້ອງລົງ ນາມໃນຂໍ້ຕົກລົງຢຸດຍິງ ພວກກະບົດຫຼາຍໆກຸ່ມ ຕ້ອງການຢາກໃຫ້ຮວມເອົາພວກກະບົດ ອີກຈຳນວນນຶ່ງ ທີ່ບໍ່ທັນໄດ້ຖືກ ຮັບຮູ້ໂດຍລັດຖະບານ ແລະ ເວລານີ້ກຳລັງຕໍ່ສູ້ ກັບລັດຖະບານ ຢູ່ນັ້ນ ເຂົ້າມາຮ່ວມນຳ